Italië wil vrugbare gesinne met grond beloon | Maroela Media
Italië se populistiese regering wil ouers wat 'n derde kind kry met gratis landbougrond beloon as deel van 'n nuwe plan om die land se kommerwekkend lae geboortesyfer aan te wakker.
Dié Mediterreense land se bevolking sal weens sy lae geboortesyfer na verwagting binne die volgende 50 jaar met 7 miljoen afneem. Amper 60% van die bevolking is nou bo 40 en amper 25% bo 65, vergeleke met 5,3% in Suid-Afrika.
Verlede jaar het die bevolking met 100 000 afgeneem, ondanks 'n toename in immigrante en 'n afname in emigrante, berig die webwerf The Local.
Maar, berig die Britse dagblad The Telegraph, die grond sal nie onbepaald in die vrugbare gesinne se besit bly nie, want dis net vir 20 jaar, en die aanbod sal ook net van 2019 tot 2021 geld. Die verregse Ligaparty, lid van die regerende koalisie, se voorstel geld net vir getroude paartjies, nie dié in burgerlike verbintenisse nie.
Nog 'n aansporing om 'n derde kind te hê is dat gesinne geregtig sal wees op 'n verband met 'n 0%-rentekoers as hulle eiendom naby hul lappie grond koop.
Die staat besit nagenoeg 500 000 ha landbougrond, wat sowat R160 miljard werd is, maar teenstanders van die plan waarsku dis meestal stukkies grond waarin niemand belangstel nie en waarvan plaaslike owerhede probeer ontslae raak.
Beatrice Lorenzin, Italië se destydse minister van gesondheid, het reeds in 2015 gewaarsku: "Ons is baie na aan die drumpel van nievernuwing waar die mense wat sterf nie deur geboortes vervang word nie. Dit beteken ons is 'n sterwende land."
Ontwikkelde lande wêreldwyd betaal die prys van 'n verouderende bevolking, soos toenemende pensioenuitbetalings en stygende gesondheidsorgkoste, maar Italië, wat die afgelope dekade drie resessies beleef het, is veral kwesbaar, het The Guardian destyds berig.
Nog lande wat gevaar loop om te ontvolk weens hul kommerwekkend lae geboortesyfer, is Japan, met 7,7 geboortes per 1 000 van die bevolking, Griekeland (8,4), Duitsland (8,6), Spanje (8,9) en Pole (9,5), volgens die CIA World Fact Book.
Suid-Afrika bevind hom in die middel van die lys lande volgens vrugbaarheid met 20,2 geboortes per 1 000 van die bevolking, in die geselskap van byvoorbeeld Sirië (21,2) Botswana (22,1) en Nepal (19,5), maar in die toptien is net Afrikalande, onder wie Angola en Niger (albei 44,2), Zambië (41,5), Malawi (41) en Mosambiek (38,1); trouens, net ses van die lande in die top-50 is nié in Afrika nie.
Pinball in afrikaans
As daar aardbewings in Italie begin tussen die jaar 2019 en 2021 weet ons hkm
Suid Afrika moet nou net nie Italië se voorbeeld volg nie.
As hierdie gedagte hier by ons posvat dan sal daar nie n vierkant milimeter binne n enkele dag oorbly nie.